นายกรัฐมนตรี ห่วงไข่ไก่แพง สั่งกระทรวงมหาดไทยและกระทรวงพาณิชย์ ตรวจสอบ พร้อมกำชับทุกกระทรวงเยียวยาประชาชน
นายกรัฐมนตรี ห่วงไข่ไก่แพง สั่งกระทรวงมหาดไทยและกระทรวงพาณิชย์ ตรวจสอบ พร้อมกำชับทุกกระทรวงเยียวยาประชาชน อย่างรอบด้านนางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะผู้อำนวยการศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 หรือ ศบค. เป็นห่วงสินค้าที่ขายเกินราคา โดยเฉพาะไข่ไก่ จึงได้กำชับกระทรวงมหาดไทยและกระทรวงพาณิชย์ ไปช่วยกันดูแลควบคุม โดยให้ในส่วนของกระทรวงมหาดไทย ซึ่งอยู่ในพื้นที่ ช่วยแจ้งเบาะแสมายังกระทรวงพาณิชย์ เพื่อเข้าไปดำเนินการตามกฎหมาย นอกจากนี้ นายกรัฐมนตรี ยังกำชับ เรื่องของอุปกรณ์ทางการแพทย์ ยาและเวชภัณฑ์ หน้ากากอนามัย ให้เตรียมไว้อย่างเพียงพอ ซึ่งทางกระทรวงสาธารณสุข ยืนยันมายังนายกรัฐมนตรี ว่า ได้มีการเตรียมการไว้พร้อมแล้ว โฆษกประจำสำนักนายกรัฐมนตรี ยังย้ำว่า นายกรัฐมนตรี ยังคงห่วงใยมาตรการเยียวยาประชาชนที่ได้รับผลกระทบ จากการแพร่ระบาดไวรัสโควิด -19 ซึ่งสั่งการให้ทุกกระทรวงเยียวยาอย่างรอบด้านและมาตรการเยียวยาที่ออกไปแล้ว ก็อยากให้ประชาสัมพันธ์ ประชาชนให้เกิดความเข้าใจขณะเดียวกัน ยังขอความร่วมมือประชาชน ไม่เดินทางไปธนาคาร เพื่อเปิดบัญชีใหม่จนเกิดความแออัด หรือเดินทางไปยังสำนักงานประกันสังคม โดยขอให้ติดตาม และลงทะเบียนในเว็บไซต์ แทน ซึ่งยืนยันว่า สำนักงานประกันสังคม มีข้อมูลทะเบียนแรงงานอยู่แล้ว หรือสอบถามสายด่วนประกันสังคม 1506